OzLabs/hebrew-wiki-articles huggingface dataset:
לוגלאן

לוגלאן היא שפה מתוכננת שעוצבה במקור לשם מחקר בלשני, בדגש על היפותזת ספיר-וורף. בניית השפה החלה ב-1955 על ידי ד"ר ג'יימס קוק בראון, במטרה ליצור שפה שתהיה כה שונה משפה טבעית עד שבמידה שההיפותזה נכונה, האנשים המשתמשים בה יתחילו לחשוב אחרת.

ד"ר בראון מעולם לא סיים את כתיבת השפה, אך תומכיו יצרו מאוחר יותר את שפת הבת לוז'באן, שפה המושתתת על אותם עקרונות, אך מלאה ונגישה יותר, במטרה לעודד אנשים להשתמש בה כשפה אמיתית.

לוגלאן נוצרה כשפה לוגית שאינה יכולה להיות מובנת בשני אופנים, דבר שהוביל את רוברט היינליין להשתמש בה בספריו "עריצה היא הלבנה" ו"מספר החיה: 666" בתור שפת תקשור בין אדם למכונה.

==קישורים חיצוניים==
* 

* [http://www.loglan.org/ Loglan.org]

קטגוריה:ערכים שבהם תבנית בריטניקה אינה מתאימה
קטגוריה:שפות מתוכננות
ניתוח רטרוגרדי

{| align=left border=1
|
|-
|תור השחור לשחק. מה היו המסעים הקודמים?
|}
בשחמט, ניתוח רטרוגרדי הוא ניתוח המסעים שקדמו לעמדה נתונה כלשהי. ניתוח רטרוגרדי אינו שימושי במשחקים רגילים (מאחר שהשחקנים יודעים את המסעים הקודמים) אבל משתמשים בו לעיתים כדי למצוא את האפשרויות להגיע לעמדה מסוימת (מט, לדוגמה).

השימוש העיקרי בניתוח רטרוגרדי הוא בבעיות שחמט. קיים סוג של בעיות הנקראות בעיות ניתוח רטרוגרדי (או בעיות רטרוגרדיות) ובהן נתון מצב, ועל הפותר לגלות מה היו המסעים שקדמו לו. קיימים שימושים נוספים לניתוח רטרוגרדי בבעיות שחמט (ראו בהמשך)

העמדה משמאל היא דוגמה לבעיה רטרוגרדית (מאת אריק אנגליני, 1995). יש למצוא את המהלך האחרון של הלבן. במבט ראשון, נראה שאין לבעיה פתרון, כי ללבן מלך בלבד ולכן בתור האחרון הוא היה חייב להזיז אותו, ובכל משבצת שסביבו הוא היה בשח כפול שאי אפשר להגיע אליו בדרך רגילה. אבל בכל זאת קיים מצב שבו אפשר להגיע לשח כפול בלי להזיז אף אחד מהכלים המאיימים: הכאה דרך הילוכו. קיימת משבצת אחת שדרכה היה אפשר לבצע שח כזה: ו5. אם כך, המסעים הקודמים היו 1. ז2-ז4 ו4:ז3++ 2. מה5. אבל מה היה קודם לכן? המלך הלבן היה בשח על ידי הרץ, והרגלי הלבן היה ב-ז2. לא ייתכן שהשחור נתן שח על ידי הזזת הרץ, ומכאן שזה היה שח עקיף. אבל שום כלי שנמצא עכשיו על הלוח לא יכל לתת שח עקיף, ולכן זה חייב להיות כלי שהוכה. האפשרות היחידה היא שמלך הכה אותו כשזז ל-ה5. הכלי היחיד שיכול לנוע מ-ז4 ל-ה5 הוא פרש. לפיכך, הפתרון הוא: 1...פז4-ה5+ 2.ז2-ז4 ו5:ז4++ 3. מ:ה5.

ניתן לשאול: אם הרגלי היה ב-ז2 מתחילת המשחק, איך יכלה המלכה השחורה להגיע ל-ו3, וגם הרץ השחור ל-ח3? האם הבעיה חוקית? תשובה: הבעיה בהחלט חוקית. בבעיית ניתוח רטרוגרדי עמדת המוצא וכל המסעים חייבים להיות חוקיים, אך אין חשיבות לדרך שבה הגיעו לעמדת המוצא.

==ניתוח רטרוגרדי חלקי==
{| align=left border=1
|
|-
|מט בשני מסעים
|}
לעיתים משתמשים בניתוח רטרוגרדי כדי לפתור בעיות שחמט רגילות. ניתוח כזה מכונה "ניתוח רטרוגרדי חלקי". בבעיה זו הניתוח אינו קובע חד-משמעית את ההיסטוריה של המשחק אלא מתאים פתרון לכל אפשרות. הבעיה משמאל (מאת ו. לאנגסטאף, 1922) היא דוגמה לבעיה מסוג זה. ניסיון לפתור את הבעיה בלי להתייחס למסעים הקודמים יסתיים בכישלון. אבל אם נסתכל על המסעים הקודמים, נראה שהשחור היה חייב להזיז את המלך, הצריח, או לשחק ז7-ז5 (ז6-ז5 אינו אפשרי, כיוון שזה מחייב שהלבן סיים את מסעו הקודם במצב של שח). אם כך, ניתן להסתכל על המצבים הבאים:
*אם מסעו של השחור היה במלך או בצריח, הוא אינו יכול לבצע הצרחה. לפיכך, הלבן יכול לשחק 1.מה6 ואז 2.צד#8.
*אם מסעו של השחור היה ז7-ז5, הלבן משחק: 1.ח:ז6 ד.ה. ומאיים 2.צד#8. על 1...0-0 בא 2.ח#7.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:בעיות שחמט
חדשות ארכיאולוגיות

חדשות ארכיאולוגיות הוא כתב עת היוצא לאור מאז 1961 על ידי רשות העתיקות וכולל סקירות על חפירות ארכאולוגיות שבוצעו על ידי אנשי הרשות בישראל. בכתב בעת מפורסמים דו"חות ביניים ודו"חות סופיים וכן ממצאים ארכאולוגיים שתועדו בעת עבודות פיקוח. המאמרים מתפרסמים במקביל בעברית ובאנגלית. את מטרת כתב העת הגדיר אברהם בירן שיזם את הדפסת כתב העת: "לספק את דרישת חברים רבים שביקשו לקבל ידיעות מוסמכות על הנעשה בשטח המחקר הארכאולוגי בארץ".

בשנת 2004 החלו מאמרי כתב העת להתפרסם באינטרנט ומשנת 2005 הופסקה הוצאת המהדורה המודפסת. כדי לשמור על רציפות עם המהדורה המודפסת מספרי הגליונות באתר האינטרנט עוקבים למהדורה המודפסת, אולם למעשה המאמרים מתפרסמים במשך כל השנה ולא פעם אחת בשנה כמו שהיה קודם לכן. באתר האינטרנט מופיעים גם כל נושאי המאמרים של 116 הגליונות הראשונים ומחבריהם.

==קישורים חיצוניים==
* 
* 

==הערות שוליים==

קטגוריה:ישראל: כתבי עת
קטגוריה:כתבי עת לארכאולוגיה של ארץ ישראל
קטגוריה:רשות העתיקות
ג'יימס רובין

רובין בשנת 2003
ג'יימס פיליפ "ג'יימי" רובין (באנגלית: James Philip "Jamie" Rubin; נולד ב-1960 בעיר ניו יורק) הוא איש ממשל אמריקאי לשעבר ועיתונאי, יהודי. שירת כדובר מחלקת המדינה במהלך ממשלו של הנשיא ביל קלינטון, ולאחר מכן, הפך לעיתונאי ופרשן חדשות סקיי טלוויזיה. מכהן כפרופסור בבית הספר ללימודים בינלאומיים ויחסי ציבור של אוניברסיטת קולומביה.

עד 2018 היה נשוי לכריסטיאן אמנפור, הכתבת הבינלאומית ומנחה ברשת CNN (לשעבר מגישת "השבוע הזה" ב-ABC). 

==קישורים חיצוניים==

קטגוריה:ניו יורק: אישים
קטגוריה:עיתונאים יהודים אמריקאים
קטגוריה:יהודים פקידי ממשל בארצות הברית
קטגוריה:בוגרי אוניברסיטת קולומביה
קטגוריה:סגל אוניברסיטת קולומביה
קטגוריה:אמריקאים שנולדו ב-1960
ג'ון מאק

ג'ון אדוארד מאק (באנגלית: John Edward Mack; 4 באוקטובר 1929 - 27 בספטמבר 2004) היה פסיכיאטר אמריקאי, סופר ופרופסור לרפואה באוניברסיטת הרווארד.
 
מאק, זוכה פרס פוליצר עבור הביוגרפיה שחיבר על לורנס איש ערב, תרם במהלך חייו להגברת המודעות לנושאים רוחניים שונים בתחום המיסטיקה.
 
בשנת 1994 פורסם ספרו "חטיפה" (Abduction), שעורר עניין והפך לרב-מכר ידוע, ואף שימש בהכנת סדרת המתח הפופולרית "תיקים באפלה".

==קריירה מוקדמת==
מאק נולד בניו יורק. הוא קיבל תואר ברפואה בשנת 1955 מאוניברסיטת הרווארד. כמו כן סיים את לימודיו במכון "החברה לפסיכואנליזה בבוסטון", והוסמך כפסיכואנליטיקאי לילדים ולמבוגרים.
 
מאק עסק בתחילת דרכו במחקר בשאלה כיצד פרספקטיבה אחת על העולם יכולה להשפיע על מערכת יחסים ודעה אחרת. הוא עסק בשאלה זו במסגרת מחקרים על חלומות, סיוטי לילה והתאבדות בני נוער.

==תופעת החטיפות על ידי חייזרים==
כבר משנות החמישים נרשמו דיווחים של אנשים על חטיפות שונות על ידי חייזרים, אך אלה כמעט ולא זכו לתשומת הלב של הממסד האקדמי למעט תשומת לב מועטה בתחילת שנות השישים על ידי ד"ר רונלד ספרינקל (Ronald Sprinkle) שחקר מעט את הנושא. ג'ון מאק החל לעסוק בתחום זה באינטנסיביות בתחילת שנות התשעים, והפך לחוקר הידוע ביותר בתחום זה.

מאק ערך ראיונות לקבוצה של יותר מ-200 נבדקים שטענו כי נחטפו על ידי חייזרים. בתחילה ניגש מאק למחקר מתוך עמדה כי נחקריו סבלו מהפרעה נפשית חמורה, אך עם הזמן השתנו עמדותיו כאשר גילה כי הנבדקים עברו חוויות שונות ויש להם תסמינים שלא נבעו מתוך הפרעה נפשית כלשהי.
 
בשנת 1994 דיקן בית הספר לרפואה באוניברסיטת הרווארד הקים ועדה לבדיקת מחקרו של מאק. במאמר של ה-BBC נכתב באותם זמנים כי זו הפעם הראשונה בהיסטוריה של אוניברסיטת הרווארד בה נושא שנוי במחלוקת שכזה נחקר ברצינות רבה. מאק תיאר את מחקרו כנושא המזכיר את פרנץ קפקא, מצב אשר בו לא ניתן לדעת בדיוק לאן הולך מחקרו, מצב של אי ודאות שלט בתחילת תהליך המחקר.
 
לאחר 14 חודשי מחקר התרבו השאלות מכיוון הקהילה האקדמית לגבי מחקרו של ג'ון, אך לבסוף יצאה הכרזה של הדיקן כי ג'ון מאק עומד במחקרו עם חופש אקדמי, ובנוסף כי ג'ון מאק נשאר עדיין בעמדה טובה כחבר בפקולטה לרפואה של אוניברסיטת הרווארד.
 
אחר כל זאת, כל הדעות והמחלוקות, קיבל ג'ון את אישורה של אוניברסיטת הרווארד לפרסום תוצאות מחקרו, ובנוסף עזרת מימון מקרן רוקפלר של סכום 250 אלף דולר כל שנה.
 
מחלוקת ידועה הייתה כשמנגד לדעותיו של ג'ון מאק עמדה ד"ר סוזן קלנסי, עמדות מנוגדות בהקשר לזיכרון הנחקרים בחטיפות על ידי חייזרים.
סוזן קלנסי הגיעה למסקנה כי לאנשים בעלי זכרונות משוחזרים יש נטייה לזכרונות שגויים, ולפיכך נראה כי לא בהכרח התקיימו זכרונותיהם הטראומטיים בצורה כה קשה, אם בכלל התקיימו. בניגוד לדעתה טען ג'ון כנגד מחקריה של קלנסי כי לא ניתן להשתמש במבחן מילים קצר שערכה על הנבדקים, וממנו להסיק מסקנות.

==מותו==
 
ביום שני ה 27 בספטמבר שנת 2004, עת היה בלונדון כמרצה בוועידת לורנס נהרג ג'ון על ידי נהג שיכור כשחזר מארוחת ערב אצל חברים בשעה 23:25 בלילה.
נהג המכונית הודה בשכרותו והועמד לדין, כמו כן הודיעה משפחתו של ג'ון בבית המשפט כי הם מבינים כי נהג הרכב לא התכוון לבצע את הנעשה בהתנגשות.

==קישורים חיצוניים==
* 

קטגוריה:ניו יורק: אישים
קטגוריה:פסיכיאטרים אמריקאים
קטגוריה:סופרים אמריקאים
קטגוריה:זוכי פרס פוליצר: אוטוביוגרפיה או ביוגרפיה
קטגוריה:בוגרי בית הספר לרפואה באוניברסיטת הרווארד
קטגוריה:בוגרי אברלין קולג'
קטגוריה:סגל אוניברסיטת הרווארד
קטגוריה:אמריקאים שנולדו ב-1929
קטגוריה:אמריקאים שנפטרו ב-2004
ג'יימס קוק בראון

ג'יימס קוק בראון (באנגלית: James Cooke Brown; 21 ביולי 1921 - 13 בפברואר 2000) היה סוציולוג וסופר מדע בדיוני. הוא מוכר בעיקר כיוצרה של השפה המתוכננת לוגלאן ושל משחק הלוח "קריירות".

ד"ר בראון היה אידיאליסט ועסק רבות בנושאים של אוטופיה. דוגמה לכך היא ספרו "התקרית הטרואיכנית", בו הוא מתאר שיטה כלכלית בעתיד הלא-רחוק אשר תוביל לשגשוג ולשלום.

==קישורים חיצוניים==

קטגוריה:אוטופיסטים
קטגוריה:סוציולוגים אמריקאים
קטגוריה:בעלי תואר דוקטור מאוניברסיטת מינסוטה
קטגוריה:יוצרי שפה מתוכננת
קטגוריה:סופרי מדע בדיוני אמריקאים
קטגוריה:אמריקאים שנולדו ב-1921
קטגוריה:אמריקאים שנפטרו ב-2000
המצעד הרשמי של גלגלצ

סמליל המצעד הרשמי בעבר
המצעד הרשמי של גלגלצ (בעבר: אחד אחד) הוא מצעד פזמונים שבועי המופק ומשודר על ידי תחנת הרדיו גלגלצ. המצעד מדורג על ידי הקהל במהלך השבוע והוא משודר מדי שבוע ביום חמישי ומתפרסם גם באתר גלגלצ. במצעד מדורגים מדי שבוע 10 שירים ישראליים ו-10 שירים בינלאומיים.

המצעד מדורג במהלך השבוע באתר האינטרנט של התחנה על ידי המאזינים, בעבר נהגו לשדר במצעד 15 שירים ישראליים ו-15 שירים בינלאומיים, אך החל מיולי 2011 משמיעים במצעד 10 שירים ישראליים ו-10 שירים בינלאומיים. המצעד משודר מדי יום חמישי בין השעות 12:00–14:00. סדר השמעת השירים הוא מהמקום ה-10 עד למקום הראשון כשהשירים הישראליים והבינלאומיים מושמעים לסירוגין. החל מינואר 2016, בכל פעם ששיר ישראלי החליף את המקום הראשון הישראלי שהיה בשבוע שלפני כן, מנחת המצעד מתקשרת אל האמן או האמנית המבצעים אותו ומספרת להם ששירם הגיע למקום הראשון, לפני שמושמע השיר, השיחה גם מושמעת במצעד. בנוסף להצבעות המאזינים, ישנם נתונים נוספים הנערכים למצעד: השמעות, הצבעות ומצעדים נוספים אחרים וכל הנתונים משוקללים ונעשה מהם המצעד של השבוע.

במצעד קיימות שלוש פינות במסגרתן משודרים שירים נוספים שלא מדורגים במצעד:
*היה-היה: בפינת "היה היה" משודרים שירים ששהו במצעד גלי צה"ל/גלגלצ בתאריך הנוכחי בשנים עברו.
*מסביב לעולם: פינת "מסביב לעולם" היא לא קבועה, ומוצגים בה שירים שנמצאים במקומות גבוהים במצעדים אחרים ברחבי העולם. בדרך כלל השירים המוצגים בפינה טרם נכנסו לשידור במהלך השבוע בתחנה.
* חדש בגלגלצ: בפינה זו משודרים בהשמעת בכורה שירי הפלייליסט החדשים שיושמעו בגלגלצ החל מהשבוע שלאחר מכן. ישיבת הפלייליסט נערכת בימי שלישי ובחמישי נבחרים מספר שירים שישתתפו בפינה זו במצעד.

עד פרישתו מהתחנה בשנת 2010 שידר את המצעד עמרי רונן. לאחר מכן שידרה את המצעד הדר מרקס ובשנת 2011 החליפה אותה נעמי רביע. מ-2012 מגישה את המצעד דלית רצ'שטר.

<big>שיאים:</big>

מספר שבועות כללי של שהייה במקום הראשון-

# "הללויה" - חלב ודבש (16 שבועות).
# "אבניבי" - יזהר כהן (15 שבועות).
#  "רסיסים" - רביב כנר (13 שבועות).
# 
# 
# 
# 
# 
# 

# 

# 

מספר שבועות רצוף של שהייה במקום הראשון-

# "אפס מאמץ"- סטטיק ובן אל תבורי בהשתתפות נטע ברזילי (14 שבועות).
# "בית משוגעים"- רן דנקר (12 שבועות).

==קישורים חיצוניים==
* 
* 

קטגוריה:מצעדי מוזיקה ישראליים
קטגוריה:גלי צה"ל
פרנסואה מורלה

פרנסואה מורלה (בצרפתית: François Morellet ;) היה צייר, אמן אור ופסל צרפתי. יצירותיו אבסטרקטיות ומשתמשות במוטיבים גאומטריים (מופשט גאומטרי).

== קורות חייו ==
מורלה נולד בעיירה שולה בצרפת. הוא למד בקולז' קולבר (College Colbert) בשולה בין השנים 1932 ו-1936 ובין השנים 1940 ו-1941. בשנים 1939-1937 ובשנים 1944-1942 למד בתיכון שארלמאן (Lycee Charlemagne) בפריז. בין השנים 1945 ו-1947 למד במכון לשפות אוריינטליות בפריז (Institut national des langues et civilisations orientales) ובשנת 1947 קיבל מהמכון תואר ברוסית.

מורלה היה אוטודידקט בתחום האמנות, והושפע בתחילת דרכו ממקס ביל.

בשנת 1946 נישא לדניאל מרנד (Danielle Marehand). לפרנסתו עבד במשך רוב חיו הבוגרים כמנהל מפעל משפחתי.

== גלריה ==
<gallery caption="Album de 10 sérigraphies sur 10 ans (1952-1961), François Morellet, 1975, Musée Groninger" mode=packed>
Album de 10 sérigraphies sur 10 ans 03.jpg
Album de 10 sérigraphies sur 10 ans 07.jpg
Album de 10 sérigraphies sur 10 ans 08.jpg
Album de 10 sérigraphies sur 10 ans 09.jpg
</gallery>

פסלו של מורלה, Sphere - Matter 1962, במוזיאון ב[[מנשנגלדבך]]

== לקריאה נוספת ==
* François Morellet, Flammarion, 1996, סרז' למוי

== קישורים חיצוניים ==

* [http://www.arasgallery.com/profile.php?id=29 ביוגרפיה באתר של גלריית אראס] 
* [http://www.kamelmennour.com/artists/15/francois-morellet.works-and-projects.html/ kamel mennour – François Morellet]

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:פסלים צרפתים במאה ה-19
קטגוריה:פסלים צרפתים במאה ה-21
קטגוריה:צרפתים שנולדו ב-1926
קטגוריה:צרפתים שנפטרו ב-2016
זכריה סיטשין

זכריה סיטשין (ברוסית: Заха́рия Си́тчин; באנגלית: Zecharia Sitchin; 11 ביולי 1920 – 9 באוקטובר 2010) היה סופר יהודי אמריקאי, ישראלי לשעבר, יליד אזרבייג'ן, אשר כתב 13 ספרים, רובם רבי מכר, שתורגמו ל-25 שפות לפחות. התזה שלו בספריו, המתבססת על תרגום שלו לחרסים שומריים עתיקים, היא שהאלים הקדומים מהמיתולוגיה השומרית, היו אסטרונאוטים קדומים (חוצנים), שביקרו בכדור הארץ וקידמו את האנושות למצבה הנוכחי, על ידי מניפולציות גנטיות שעשו ב-DNA של האדם.

== קורות חיים ==
סיטשין נולד ב-1920, למשפחה יהודית בבאקו בירת אזרבייג'ן הסובייטית. המשפחה עלתה לארץ ישראל המנדטורית, ובה הוא גדל, חי ועבד כעיתונאי וכעורך עיתונות עד גיל 32. בתקופה זו גם למד וקיבל תואר ראשון בכלכלה באוניברסיטת לונדון. נישא ב-1941 ונולדו לו שתי בנות.

ב-1952 היגרה המשפחה לארצות הברית, התיישבה בניו יורק, ובה הוא חי וכתב עד מותו ב-2010.

== כתיבתו ==
ב-1976 כתב סיטשין את פירושיו לכתבי שומר העתיקה, בהם טען כי תרבות חוצנית שמוצאה מכוכב לכת בשם "ניבירו" השפיעה על התפתחותה של התרבות השומרית, וכי האלים השומרים, המכונים "אנונקי", היו למעשה גזע של חוצנים. לטענתו חוצני "ניבירו" נחתו על כדור הארץ לפני כ-450 אלף שנים, והקימו מרכז גדול באזור של שומר דאז, איראן-עיראק של היום. סיטשין טען גם, כי אנשי שומר ידעו ש"ניבירו" הוא כוכב הלכת ה-12, וכי הוא מקיף את השמש אחת ל-3,600 שנים, ולפיכך הידע שלהם באסטרונומיה אודות מערכת השמש נחשב לטענתו למתוחכם במיוחד יחסית לתקופה בה חיו. סיטשין התבסס על כתבי התנ"ך כחיזוק לטענותיו בפירוש הכתבים השומריים (למשל על ).

ספריו של סיטשין נמכרו במיליוני עותקים ברחבי העולם. עם זאת, רעיונותיו אינם מקובלים כלל בקרב מדענים וחוקרים באקדמיה, והם נתפסים כפסבדו מדע וכסיפורים בדיוניים שסיטשין בדה מליבו. סיטשין לא היה היסטוריון או מדען מוסמך; מתודולוגיית המחקר שלו לפיה פירש את כתבי השומרים, וכן טענותיו האסטרונומיות והמדעיות שלקו בחוסר דיוק רב, ספגו ביקורת רבה.

== ספריו בעברית ==
* כוכב הנפילים, תרגום: בן עמי לבבי, הוצאת עידן חדש, 2006
* בחזרה לבראשית, תרגום: אסתי אורן, הוצאת שני, 1993

== ראו גם ==
* חייזרים קדומים

== קישורים חיצוניים ==
* 
* 
* 
* [http://www.haayal.co.il/story?id=887&NewOnly=2&LastView=2011-08-25%2009:45:45 התנ"ך החייזרי (חלק א') - הפרק "כוכב הלכת ה-12"], באתר האייל הקורא
* שי שמש, ליאור רובננקו, [https://lbscience.org/והרי-החדשות-כוכב-לכת-מסתורי-לא-עומד-להש/ והרי החדשות: כוכב לכת מסתורי לא עומד להשמיד את כדור הארץ]. באתר מדע גדול, בקטנה. יוני 2017
* [http://www.ernarubin.org/julian/ancient_astronauts.html זכריה סיטשין ותאוריית האסטרונאוט הקדום], צבי יוליאן רובין
* 

== הערות שוליים ==

קטגוריה:עיתונאים ביישוב
קטגוריה:ניו יורק: אישים
קטגוריה:סופרים יהודים אמריקאים
קטגוריה:פסאודו-מדע
קטגוריה:סופרי מדע בדיוני יהודים
קטגוריה:סופרי מדע בדיוני אמריקאים
קטגוריה:סופרים יהודים אזרים
קטגוריה:אישים הקבורים בבית הקברות ניו מונטיפיורי
קטגוריה:ישראלים שנולדו ב-1920
קטגוריה:אמריקאים שנולדו ב-1920
קטגוריה:אמריקאים שנפטרו ב-2010
קטגוריה:ישראלים שנפטרו ב-2010
אלן ז'ופה

אלן מארי ז'ופה (בצרפתית: Alain Marie Juppé; נולד ב-15 באוגוסט 1945) הוא מדינאי צרפתי שמרני שכיהן בתפקידו האחרון כשר החוץ של צרפת בשנים 2011 – 2012. בעבר כיהן גם כראש ממשלת צרפת, בשנים 1995 – 1997 תחת הנשיא ז'אק שיראק, וכן כשר ההגנה בשנים 2010 – 2011. לפני תפקידים אלה כיהן גם כשר החוץ בשנים 1993 – 1995, וכן כשר האוצר ודובר הממשלה בשנים 1986 – 1988. ז'ופה נמצא במחנה המתון והמרכזי של מפלגת הרפובליקנים בצרפת, ומחזיק בעמדות פרו-ארופאיות וניציות מבחינת ביטחון לאומי.

בדצמבר 2004 הורשע ז'ופה בשימוש בכספי ציבור. הקריירה הציבורית שלו הושעתה כתוצאה מכך, עד אשר נבחר מחדש כראש עיריית בורדו באוקטובר 2006. לזמן קצר כיהן כשר למצב האקולוגיה והפיתוח ב-2007, אך התפטר ביוני 2007 לאחר שנכשל במרוץ לבחירה מחדש לפרלמנט באותה שנה. עד מרץ 2019 החזיק בתפקידו כראש עיריית בורדו.

== קישורים חיצוניים ==

* 

* 

קטגוריה:ערכים שבהם תבנית בריטניקה אינה מתאימה
קטגוריה:פוליטיקאים צרפתים
קטגוריה:ראשי עיריית בורדו
קטגוריה:ראשי ממשלת צרפת בתקופת הרפובליקה החמישית
קטגוריה:שרי החוץ של צרפת
קטגוריה:שרי ההגנה של צרפת
קטגוריה:חברי האיחוד למען תנועה עממית
קטגוריה:שרי איכות הסביבה של צרפת
קטגוריה:בוגרי המכון למדע המדינה פריז 
קטגוריה:בוגרי אקול נורמל סופרייר
קטגוריה:קצינים גדולים בלגיון הכבוד
קטגוריה:מקבלי עיטור מסדר ההצטיינות של הרפובליקה של פולין
קטגוריה:צרפתים שנולדו ב-1945
מסגד א-זע'יר

מסגד א-זע'יר (ערבית: المسجد الصغير, "אלמסג'ד אלצע'יר") שמשמעו המסגד הקטן שוכן בעיר התחתית בחיפה, בקצהו הדרום-מזרחי של רחוב נתנזון. המסגד נבנה כנראה בימיו של דאהר אל-עומר שהקים את "חיפה החדשה" (חיפה שבין החומות) במחצית השנייה של המאה ה-18.

המסגד שכן בצידה הדרום-מזרחי של חיפה החדשה, ברובע המוסלמי קרוב לחומות העיר. מצפון-מערב למסגד שכן השוק של העיר, המסגד שימש כמקום תפילה לקונים בשוק ועוברי אורח. ממערב למסגד זה נבנה בסוף המאה ה-18 מסגד אל-ג'רינה שהיה במשך שנים רבות המסגד הראשי של העיר.

מהמסגד המקורי נשארו שרידי מבנה בצורת האות ר' הכולל שני חדרים מחוברים ביניהם. בחזיתו הצפונית שלוש קשתות, מתוכם שתי קשתות המשמשות כניסה למבנה. כניסות אלה חסומות בשער מתכת. בחלקו המערבי מתנשא המינרט העגול כשקצהו העליון מסתיים בחרוט מוכסף. מתחתיו נמצאת מרפסת שממנה קרא המואזין למאמינים לבוא לתפילה. מצידו הדרום-מזרחי של המבנה נמצא פתח כניסה נוסף בצורת קשת, וכן שרידיו של סביל הנראה כמו חלון אטום. מהסביל זרמו המים ששימשו להרוות את צימאונם של עוברי האורח והמתפללים.

בשנת 1948 אחרי הקרב על חיפה, עזבו תושביה המוסלמים של העיר את אזור המסגד. לאחר מלחמת העצמאות נהרסו מרבית בתיה של "העיר החדשה", תוך הקפדה על שמירת המסגדים והכנסיות ביניהם מסגד א-זע'יר.

== גלריה ==
<gallery widths="180px" heights="180px">
Al Zaghir Mosque (11).JPG|ישן מול חדש, המינרט של מסגד א-זע'יר על רקע מגדל המפרש
Al Zaghir Mosque (10).JPG|שרידי הסביל
Al Zaghir Mosque (9).JPG|החדרים הפנימיים
</gallery>

==קישורים חיצוניים==

==הערות שוליים==

קטגוריה:חיפה: מסגדים
קטגוריה:אתרי מורשת במחוז חיפה
קטגוריה:התקופה העות'מאנית: מבנים
קטגוריה:העיר התחתית: מבנים
פרדריק, נסיך ויילס

פרדריק, הנסיך מוויילס (באנגלית: Frederick, Prince of Wales; 1 בפברואר 1707 – 20 במרץ 1751) השתייך לשושלת בית הנובר ולמשפחת המלוכה הבריטית. פרדריק היה בנו הבכור של ג'ורג' השני, מלך בריטניה ואביו של ג'ורג' השלישי וכן סבא-רבא של המלכה ויקטוריה.

==קורות חייו==
הנסיך פרדריק נולד בהנובר שבגרמניה כבן למשפחת הנסיכים הבוחרים מהנובר, כתוצאה מחוק ההסדר 1701 משפחתו נבחרה לרשת את כתר בריטניה לאחר מותה של אן, מלכת בריטניה שאף אחד מילדיה לא שרד מעבר לילדות, כתוצאה מכך, עם הולדתו היה פרדריק במקום הרביעי בסדר הירושה לכתר הבריטי. ב-1714 הוריו, הנסיך ג'ורג' והנסיכה קרוליין, עזבו את גרמניה כאשר בנם הבכור היה רק בן שבע לאחר שסבו של פרדריק ג'ורג' הראשון, מלך בריטניה הפך למלך בריטניה. למרות היותו של פרדריק בנו הבכור של נסיך וויילס שיועד בבואו היום לרשת את המלוכה סבו בחר להשאירו בהנובר כנציג הבכיר של משפחתו.

עם מותו של סבו ועלייתו של אביו לשלטון, עבר פרדריק להתגורר בבריטניה ומונה על ידי אביו לנסיך ויילס. היחסים בין פרדריק להוריו היו עוינים ולאחר שעבר לאנגליה גבר המתח בין פרדריק להוריו, והוא נהג לריב עימם באופן קבוע. בשתי הזדמנויות בהן ביקר אביו בהנובר, ולכן נעדר לכמה חודשים מבריטניה, הייתה זאת אמו של פרדריק שמונתה לעוצרת ולא פרדריק עצמו כפי שניתן היה לצפות.

למרות שבצעירותו היה פרדריק ללא ספק רודף שמלות, הוא נישא לבסוף בשנת 1736 לאוגוסטה, נסיכת סקסוניה-גותה-אלטנבורג אשר הייתה צעירה ממנו בהרבה, הפך לאיש משפחה ועבר להתגורר באחוזת קלייבדן שם גידל יחד עם אשתו את שמונת ילדיו (בתו הצעירה נולדה לאחר מותו). השאיפות הפוליטיות של פרדריק נותרו בלתי ממומשות, וזאת משום שהוא נפטר בגיל 44 בנסיבות יוצאות דופן (סיבת המוות של פרדריק מיוחסת לרוב למורסה שנוצרה בעקבות מכה בראשו מכדור קריקט או כדור טניס). פרדריק נפטר בבית לסטר שבלונדון ונקבר במנזר וסטמינסטר שבלונדון.

פרדריק נסיך ויילס נפטר לפני אביו, המלך ג'ורג' השני. בשל כך, כאשר נפטר אביו ב-25 באוקטובר 1760, עבר כס המלוכה לבנו הבכור של פרדריק, ג'ורג', אשר שלט בבריטניה כמלך ג'ורג' השלישי בשנים 1760 עד 1820.

פרדריק נסיך ויילס שימש כנגיד העשירי של קולג' טריניטי שבדבלין בשנים 1728 עד 1751.

==משפחתו==
בשנת 1736 התחתן פרדריק עם אוגוסטה, נסיכת סקסוניה-גותה-אלטנבורג, בתם של פרידריך השני, דוכס סקסוניה-גותה-אלטנבורג ומגדלנה אוגוסטה, נסיכת אנהלט-צרבסט, ממנה נולדו לו 9 ילדים:
* אוגוסטה, נסיכת בריטניה (1737–1813)
* ג'ורג' השלישי, מלך הממלכה המאוחדת (1738–1820)
* הנסיך אדוארד, דוכס יורק ואולבני (1739–1767)
* אליזבת, נסיכת בריטניה (1741–1759)
* הנסיך ויליאם הנרי, דוכס גלוסטר ואדינבורו (1743–1805)
* הנסיך הנרי, דוכס קמברלנד וסטראת'רן (1745–1790)
* לואיזה, נסיכת בריטניה (1749–1768)
* פרדריק, נסיך בריטניה (1750–1765)
* קרוליין מתילדה, נסיכת בריטניה (1751–1775)

==אילן יוחסין==

==קישורים חיצוניים==

* 
* 

קטגוריה:אישים הקבורים במנזר וסטמינסטר
קטגוריה:דוכסי אדינבורו
קטגוריה:יורשי עצר שלא זכו למלוך
קטגוריה:ילידי 1707
קטגוריה:נפטרים ב-1751
קנזו טקאדה

קנזו טקאדה (ביפנית: 高田賢三, בכתיב לטיני: Takada Kenzō, 27 בפברואר 1939 – 4 באוקטובר 2020) היה מעצב אופנה יפני, שהתגורר בצרפת. מייסד "קנזו", מותג עולמי של הלבשה, בשמים ומוצרי קוסמטיקה.

==ביוגרפיה==

נולד בעיר הימג'י במחוז היוגו. מילדותו התוודע לחידושי האופנה דרך הצצה במגזינים שקראו אחיותיו. למד לתקופה קצרה באוניברסיטת קובה, אך הפסיק את לימודיו בשל חוסר עניין, בניגוד לרצון משפחתו.

בשנת 1958 נרשם למכללת בונקא לאופנה בטוקיו שבדיוק פתחה את שעריה לסטודנטים גברים.

בתום לימודיו, בשנת 1964, הפליג למרסיי והתיישב בשנת 1965 בפריז, אליה התקשה בתחילה להסתגל. הוא השקיע מאמצים רבים להכיר את המלייה של הברנז'ה, נכח בפרזנטציות ואף הצליח למכור כמה מהסקיצות שלו לז'אן פרו ולז'אק דלאיי. התקבל בסופו של דבר להתמחות אצל רנומא, חברה אופנתית בזמנו להלבשה מוכנה.

רק בשנת 1970 הציג קנזו טקאדה את הפרזנטציה הראשונה שלו בגלריית ויוויין. במגזין "Elle" הופיע אחד המודלים שלה על השער הראשון. כעבור שנה פתח את הבוטיק הראשון שלו "ג'אנגל ג'פ" (Jungle Jap) בפסאז' שואזל ברובע השני של פריז. את הקולקציה הראשונה שלו להלבשת גברים השיק בשנת 1983.

ההלבשה של קנזו התאפיינה בצבעוניות ועליזות עם שילובים לא שגרתיים של צבעים ודגמים, קיבלה לא פעם השראה מרשמי המסעות של קנזו בעולם והייתה מוגדרת כ"השפעות אסייאטיות עם שיק אירופאי".

ב-1988 התחיל לשווק בשמים - הליין לנשים שכלל "קנזו דה קנזו", (הידוע כיום כ"סא סאן בו" (Ça Sent Beau), "פרפום ד'אטה" (Parfum d'été), "לה מונד אֶה בו" (Le monde est beau) ו "ל'או פר קנזו" (L'eau par Kenzo). לבקבוק הבושם הראשון לנשים עוצב סגר בצורת כותרת ורד, בעוד שבקבוק הבושם לגברים "קנזו פור אום" (Kenzo pour homme) שהושק בשנת 1991 עוצב בצורת עלה במבוק. לאחר מכן, הבושם "פלאוור ביי קנזו" (Kenzo de Kenzo) משנת 2000, הפך לבושם הדגל של החברה.

ב-1999 מכר טקאדה את המותג קנזו לקבוצת LVMH של ברנאר ארנו. עם זאת, הוא נשאר בעל המותג הנושא את שמו המלא "קנזו טקאדה". בשנת 2001 חברת "קנזו" נכנסה גם לתחום מוצרי הקוסמטיקה. בשנה זו טקאדה אף הודיע על פרישתו לגמלאות והעביר לעוזריו את הניהול של החברה. אולם, בשנת 2005 עשה הופעה מחודשת כאדריכל פנים והציג את "גוקאן קובו" - "סדנה של חמשת החושים", מותג של כלי שולחן, חפצים ביתיים ורהיטים.

נפטר בצרפת ב-4 באוקטובר 2020 ממחלת נגיף קורונה 2019 בעת התפרצות נגיף הקורונה בצרפת.

==פרסים ואותות כבוד==
*1972 - הפרס של Fashion Editor Club of Japan
* תואר אביר המסדר לאמנויות וספרות של צרפת (הוענק לו על ידי שר התרבות ז'אק לאנג)

==קישורים חיצוניים==

* [http://www.kenzoparfums.com קנזו בשמים]
* [http://www.kenzo.com/ קנזו]

==הערות שוליים==

קטגוריה:מעצבי אופנה יפנים
קטגוריה:LVMH
קטגוריה:מותגי אופנה עילית
קטגוריה:יפנים שנולדו ב-1939
קטגוריה:יפנים שנפטרו ב-2020
קטגוריה:יפנים שנפטרו במגפת הקורונה
דרעא (מחוז)

מחוז דרעא (בערבית: مُحافظة درعا) הוא אחד מ-14 מחוזות סוריה, משתרע בדרום-מערבה של המדינה ויחד עם מחוז קוניטרה ומחוז א-סווידא הוא מרכיב את חורן - חבל הארץ היסטורי הנזכר כבר בתנ"ך. שטחו של המחוז הוא 3,730 קמ"ר ואוכלוסייתו הוערכה בשנת 2007 בכ-916,000 תושבים. בירת המחוז היא העיר דרעא.

==נפות==
המחוז מחולק לשלוש נפות:
* נפת א-סנמין (תעתיק מדויק: אלצנמין) - בצפון המחוז.
* נפת איזרע (תעתיק מדויק: אזרע) - במרכז המחוז.
* נפת דרעא - בדרום המחוז.

==יישובים בולטים==
* א-סנמין - בירת נפת א-סנמין.
* ח'בב - בעלת אוכלוסייה נוצרית בנפת א-סנמיין.
* דרעא - בירת המחוז.
* בוסרה - עיר עתיקה בדרום מזרח המחוז ובה אתר ארכאולוגי המהווה מוקד משיכה תיירותי.

==קישורים חיצוניים==

* 

== הערות שוליים ==

דרעא
נטליה בסטמיאנובה

נטליה פילימונובה בסטמיאנובה (רוסית: Наталья Филимоновна Бестемьянова; נולדה ב-6 בינואר 1960 במוסקבה) היא מחליקה על הקרח יהודייה סובייטית. היא אלופה אולימפית (קלגרי 1988) וארבע פעמים ברציפות אלופת עולם (1985–1988) בריקוד זוגות בהחלקה אמנותית על הקרח. חברת מועצת הקונגרס יהודי-רוסי

== קריירה ==
נטליה בסטמיאנובה החלה אימוניה בהחלקה על הקרח כבר בגיל חמש. עד לשנת 1977 התחרתה בהחלקת נשים ואף זכתה בגביע ברית המועצות. לאחר מכך החלה להתאמן בהחלקה על קרח בסגנון ריקודים. יחד עם אנדריי בוקין זכתה במקום ראשון במשחקים האולימפיים ב-1988. ארבע פעמים זכתה באליפות עולם וחמש פעמים באליפות אירופה, שלוש פעמים באליפות ברית המועצות.

בשנת 1983 התחתנה עם איגור בוברין, מחליק על הקרח בעצמו. לאחר סיום הקריירה הספורטיבית הופיעה בתיאטרון על הקרח. בשנים 2006–2008 הייתה מגישת תוכנית טלוויזיה בטלוויזיה רוסית ובריטית.

בשנים 2011–2012 הייתה בסטמיאנובה חברה בצוות השופטים בתוכנית הטלוויזיה "גביע מקצוענים" בערוץ הטלוויזיה הארצית של רוסיה הערוץ הראשון (רוסיה).

==קישורים חיצוניים==

==הערות שוליים==

קטגוריה:קצרמר סובייטים
קטגוריה:אלופות עולם בהחלקה אמנותית
קטגוריה:מחליקים אמנותיים על קרח באולימפיאדת לייק פלאסיד (1980)
קטגוריה:מחליקים אמנותיים על קרח באולימפיאדת סרייבו (1984)
קטגוריה:מחליקים אמנותיים על קרח באולימפיאדת קלגרי (1988)
קטגוריה:מקבלי עיטור הדגל האדום של העמל
קטגוריה:זוכות מדליית כסף אולימפית מברית המועצות
קטגוריה:אלופות אולימפיות סובייטיות: החלקה אמנותית
קטגוריה:זוכות מדליית כסף אולימפית: החלקה אמנותית
קטגוריה:סובייטיות שנולדו ב-1960
אוריאל שלומי

אוריאל שלומי (נולד ב-1955 בתל אביב) הוא זמר מוזיקה מזרחית.

==ביוגרפיה==

אוריאל שלומי נולד למשפחה מהעדה התימנית, וגדל בשכונת התקווה בתל אביב.

שלומי עזב את ביתו בגיל 17, והחל לעבוד כימאי בספינת "צים". במהלך אחת ההפלגות למערב אפריקה, הוא עלה לבמה לשיר בעידוד חבריו, ואז החליט כי ברצונו להיות זמר. לאחר שעבד בספינה במשך כ-4 שנים, החל את הקריירה המקצועית שלו כזמר והופיע תחילה במועדונים ובאירועים. 

ב-1985 יצא בחברת התקליטים של "האחים ראובני" אלבום הבכורה שלו, "אל המחר"". ציון שרעבי, שלמה כישור וציון שחורי כתבו את מילות השירים, רובם ללחנים יווניים. חיים חדד והגיטריסט משה בן-משה ('בן-מוש') עיבדו, ובין שירי האלבום בלטו "אלוהיי מדוע בעולם" (שחודש בסוף שנות ה-80 על ידי נתי לוי), "לילה מלילות" ו"שיר עצוב". 

אלבומו השני, "רקדנית הבטן" (מילים: ויויאן מוגרבי (תוהמי)), יצא בשנת 1986. יגאל חרד עיבד חלק משירי האלבום. 

אוריאל היה אחד ממעריציו הגדולים של זוהר ארגוב עמו הקליט אלבום דואטים בשנת 1987. 

ב-1987 הוציא את אלבומו השלישי: "אבינו שבשמיים", אז גם הקים את להקת "פעמי המזרח" עימה הופיע. 

ב-1989 יצא לאור אלבומו הרביעי "שירי נשמה" שכלל מחרוזות של שירים ים-תיכוניים וישראלים דוגמת: "רותי" ('לי כל גל נושא מזכרת'), "אני אוהב אותך לאה" ,"לו יהי", "הכניסיני תחת כנפך" ו"יצאנו אט" בעיבודים של יעקב למאי. האלבום זכה להצלחה מסחרית כבירה, אך מאידך להתעלמות תקשורתית, שהייתה אחד הגורמים המרכזיים להחלטתו להפחית בפעילותו המוזיקלית. 

ב-1991 הוציא את האלבום "סניוריטה שכלל לחנים יוונים, טורקיים, וכן 3 שירים מקוריים שכתבו והלחינו רוני אחיאל ויאיר אליאס. ראובן ('רובי') בן-שמעון עיבד את שירי האלבום. 

ב-1994, בעקבות פנייה של היוצר רוני אחיאל, הקליט את השיר "חנית" לבקשת הוריה של חנית קיקוס, בטרם נמצאה גופתה. בעקבות השיר, הוציא שלומי אלבום שלם בשם "אם את שומעת תעני" בעיבודו של בצלאל גלעדי. 

שלומי חזר לשיר, בעידודו של הזמר אבי פרץ, בסוף שנות ה-90 והוציא בפברואר 2003 את אלבומו "אני שר אני קיים". האלבום כלל 9 שירים, פרי עטם של פרץ, יוסי גיספן, דורון דוידסקו, רוני אחיאל, אביחי מליחי, עופר לב, ראובן אלוני ועוד. לצידם ביצע שלומי שני חידושים: מחרוזת משירי ג'ו עמר (הכוללת את השירים "אמא" ו"העני") והשיר "כשהיינו ילדים" (מילים: אורי אסף, לחן: משה וילנסקי). אבי פרץ הפיק מוזיקלית את שירי האלבום. 

מאז חזר להופיע, וביצע דואטים עם מיטב זמרי המוזיקה המזרחית, ביניהם אייל גולן ותמיר גל.

ב-2010 הוציא את הסינגל 'זיכרון רחוק' שכתב והלחין ראובן אלוני.

ב-2012, הוציא את הסינגל "טעם לחיים" שכתב אלירן צור והלחין רביב רם בן מנחם.

במרץ 2018 שחרר אוריאל ביצוע מחודש לשירו המפורסם "פסנתר" בו אירח את הזמר הוותיק נתי לוי, על העיבוד המחודש אחראי יוני טלבי כשאת מילות השיר כתב אסף אטדגי, והלחין גוסטו.

==קישורים חיצוניים==
* [http://www.youtube.com/user/UrielShlomiOfficial אוריאל שלומי - הערוץ הרשמי ביוטיוב]
* [https://www.facebook.com/UrielShlomiOfficial1 אוריאל שלומי בפייסבוק]

קטגוריה:ישראלים שנולדו ב-1955
קטגוריה:זמרי מוזיקה מזרחית ישראלים
קטגוריה:זמרים השרים בעברית
רחמים קומפורט

רחמים קומפורט (15 בינואר 1930 - 9 באוקטובר 2012) היה ניצב במשטרת ישראל.

קומפורט שירת למעלה משלושה עשורים במשטרת ישראל. הוא היה מפקד תחנת אור יהודה, וראש מדור חקירות במחוז תל אביב. בשנת 1972 שימש סגן מפקד מרחב יפו. בסוף שנת 1972 הועלה לדרגת סגן ניצב. בשנים 1975–1980 היה מפקד מרחב יפו. במרץ 1980 נתמנה למפקד מרחב ירושלים וביוני 1980 הועלה לדרגת תת-ניצב. בתפקיד זה התמודד עם ההפגנות בכביש רמות ונגד החפירות בעיר דוד והשתתף בשנת 1983 בחקירת גנבת אוסף השעונים מהמוזיאון לאמנות האסלאם. בשנת 1984 השתתף אישית בחקירה לגילוי חברי ארגון ט.נ.ט וכנופיית ליפתא. לקראת סוף שנת 1984 מונה לסגן מפקד המחוז הדרומי.

בשנים 1985–1990 עמד בראש מחוז דרום. בעקבות מהומות הר הבית באוקטובר 1990 ודו"ח ועדת החקירה בראשותו של צבי זמיר הקדים במספר חודשים את פרישתו. לאחר שסיים את תפקידו הובילו מסקנות הוועדה בהדרגה להקמת מחוז ירושלים תוך פיצולו ממחוז דרום. בשנת 1991 יצא קומפורט לגמלאות. נפטר ב-9 באוקטובר 2012 ונטמן בבית הקברות הצבאי קריית שאול.

==קישורים חיצוניים==
* 

==הערות שוליים==

קטגוריה:ניצבי משטרת ישראל
קטגוריה:מפקדי מחוז ירושלים במשטרת ישראל
קטגוריה:מפקדי מחוז הדרום במשטרת ישראל
קטגוריה:ירושלים: אישים
קטגוריה:ישראלים שנולדו ב-1930
קטגוריה:ישראלים שנפטרו ב-2012
דגדג-אותי אלמו

דגדג-אותי אלמו (באנגלית: Tickle me Elmo) היא בובת צעצוע לילדים מתוצרת חברת "צעצועי טייקו" (Tyco Toys), המבוססת על דמותו של אלמו מסדרת הטלוויזיה לילדים רחוב סומסום. כאשר לוחצים עליה, בובת האלמו מצחקקת. כאשר לוחצים עליה שלוש פעמים רצופות, מתחילה הבובה לרעוד ולצחוק צחוק היסטרי.

הבובה פותחה על ידי שני מפתחי צעצועים ותיקים - רון דוברן (Ron Dubren) וגרג היימן (Greg Hyman), והוצגה תחילה לחברת טיקו כקוף צוחק. זמן קצר לאחר מכן זכתה החברה בזיכיון לייצור צעצועים על פי סדרת רחוב סומסום, ואז ניתנה לבובה דמותו של אלמו.

הבובה יצאה לשוק בארצות הברית ב-1996 והפכה במהירות לשיגעון קנייה, עד כדי כך שאירע שהורים נאבקו בהורים אחרים בחנויות על מנת להשיג בובה לילדיהם לחג המולד. עובד בחנות בקנדה אף נפצע כאשר נדרס על ידי המון קונים שראה בידיו קופסה של הבובות ושעט לעברו. מאחר שהביקוש לבובה עלה על ההיצע העלו כמה חנויות את מחירה באופן חד, עד למאות דולרים ואף יותר מזה.

בראשית 1997 הוציאה חברת טיקו לשוק מספר צעצועי המשך לדגדג-אותי אלמו – כמו דגדג-אותי ארני ודגדג-אותי עוגיפלצת, שניהם מרחוב סומסום - אך הם לא זכו אף להצלחה מסחרית קרובה לשלו.

בסתיו 2001 הוצאה לשוק מהדורת הפתעה של דגדג-אותי אלמו במסגרת תחרות פרסים. ב-9 בינואר 2002 הפסיקו חמש מן הבובות מסדרה זו לצחוק והודיעו למי שלחץ עליהן כי הוא זכה בפרס; הפרס הגדול ביותר עמד על 200 אלף דולר.

בספטמבר 2006 הוצאה לשוק בובת דגדג-אותי אלמו חדשה על ידי חברת הצעצועים מאטל (Mattel), שרכשה את חברת טיקו. בובה זו קיבלה את השם TMX (כלומר Tickle Me (Elmo) Ten או Tickle Me Extreme). בשונה מקודמתה, בובה זו מתגלגלת על הארץ כשהיא צוחקת, הולמת באגרופה בקרקע ומתחננת אל המדגדג שיניח לה. הביקוש לבובה זו היה גדול כלקודמתה. 

שני צעצועי המשך יוצרו לבובה זו, גם הם בדמותם של ארני ועוגיפלצת מרחוב סומסום.

קטגוריה:בובות
קטגוריה:החבובות
קטגוריה:רחוב סומסום
מורגן ספרלוק

מורגן ולנטיין ספרלוק (באנגלית: Morgan Valentine Spurlock; 7 בנובמבר 1970 – 23 במאי 2024) היה יוצר סרטים תיעודיים אמריקאי, הומוריסטן, מפיק טלוויזיה, תסריטאי ועיתונאי, הידוע בעיקר בשל סרטו "לאכול בגדול".

ב-1999 הועלה מחזה שכתב בשם "The Phoenix". ב-2002 יצר את הסדרה "I Bet You Will" ששודרה באינטרנט, במהלכה אנשים מצולמים עושים דברים מגעילים או מביכים תמורת כסף. מאוחר יותר הסדרה נקנתה ושודרה על ידי ה-MTV.

ב-2004 יצא הסרט "לאכול בגדול", סרט תיעודי המתעד את ספרלוק בוחן אילו שינויים יחולל חודש של אכילת מזון מהיר ברשת "מקדונלד'ס" בגופו ובחייו. הסרט היה מועמד לפרס האקדמיה לקולנוע בארצות הברית וזכה במספר פרסים לסרטים תיעודיים. לפי טענות שונות, הסרט היה אחד הגורמים להוספתם ולהדגשתם של פריטים בריאים יותר ברשת "מקדונלד'ס".

ב-2008 הוציא את הסרט "?Where in the World Is Osama Bin Laden" ("איפה בעולם נמצא אוסאמה בן לאדן?"). במהלך הסרט הוא חוקר את המלחמה בטרור משני צדדיה ומנסה לאתר את אוסאמה בן לאדן.

נפטר ב-23 במאי 2024 בביתו בניו-יורק, כתוצאה מסיבוכים של מחלת הסרטן<ref></ref>.

==קישורים חיצוניים==

* 

* 
* 

== הערות שוליים ==

קטגוריה:ניו יורק: אישים
קטגוריה:מפיקי קולנוע אמריקאים
קטגוריה:במאי סרטים תיעודיים אמריקאים
קטגוריה:הומוריסטנים
קטגוריה:סאטיריקנים אמריקאים
קטגוריה:בוגרי בית הספר לאמנויות על שם טיש באוניברסיטת ניו יורק
קטגוריה:אמריקאים שנולדו ב-1970
קטגוריה:אמריקאים שנפטרו ב-2024
טאקאשי סאקאי

טאקאשי סאקאי (ביפנית: 酒井 隆; 18 באוקטובר 1887 - 30 בספטמבר 1946) היה גנרל בצבא היפני הקיסרי במהלך מלחמת העולם השנייה והשתתף בכיבוש הונג קונג בשלהי שנת 1941, ולאחר מכן כיהן כמושל המושבה בפועל.

==קורות חיים==
סאקאי נולד באזור הירושימה שביפן והתחנך בבתי ספר צבאיים בקובה ובאוסקה. בשנת 1908 סיים את לימודיו באקדמיה הצבאית הקיסרית, והצטרף לגדוד הרגלים ה-28. בשנת 1924 קודם לדרגת מייג'ור, ובשנת 1928 לדרגת קולונל משנה (lieutenant colonel).

באותה שנה הוצב בג'ינאן שבמחוז שאנדונג בסין וככל הנראה היה אחראי לרצח חיילי הקוומינטנג ב-4 במאי 1928. בשנת 1932 עבר לשרת בטיינג'ין.

בשנת 1932 קודם לדרגת קולונל ופיקד על היחידה החמישית של חיל המודיעין הקיסרי היפני, תפקיד בו נשא עד שנת 1934.

בין השנים 1934–1935 היה מפקד הצבא היפני בסין. בשנת 1936 מונה למפקד גדוד חיל הרגלים ה-23.

בשנת 1937 הועלה לדרגת מייג'ור גנרל, ומונה לתפקיד רגימנט חיל הרגלים ה-28.

בין השנים 1939–1940 פיקד על צבא הכיבוש היפני במונגוליה.

בשנת 1940 שב ליפן וכיהן כמפקד המשמר הקיסרי למשך זמן קצר.

בנובמבר 1941 הוצב בגואנגג'ואו ופיקד על הארמייה ה-23 של יפן. זמן לאחר שקיבל את הפיקוד, קיבל פקודה לכבוש את הונג קונג בתוך 10 ימים.

ב-8 בדצמבר 1941, שעות ספורות לאחר המתקפה על פרל הארבור, הורה סאקאי לראש המטה שלו, טדאמיצ'י קוריבאישי לכבוש את הונג קונג.

בשל סירובו של מושל הונג קונג מארק איצ'יסון יאנג להיכנע, ובשל תעוזת הכוחות הבריטיים במושבה, נאלץ סאקאי לבקש ארכה לסיום המשימה. יאנג נכנע לבסוף ביום חג המולד, 25 בדצמבר 1941, לאחר 18 ימי לחימה. כעסו של סאקאי על העיכוב בכיבוש המושבה הביאה ליחסו הרע כלפי האוכלוסייה הכבושה.

סאקאי כיהן כמושל הונג קונג בפועל עד 20 בפברואר 1942. לאחר תום כהונתו שב ליפן, ופרש מהצבא בשנת 1943.

בתום מלחמת העולם השנייה הורשע סאקאי בפשעי מלחמה בבית הדין הסיני הצבאי לפשעי מלחמה בנאנג'ינג ב-27 באוגוסט 1946, והוצא להורג על ידי כיתת יורים ב-30 באוגוסט.

==קישורים חיצוניים==

* [http://www.generals.dk/general/Sakai/Takashi/Japan.html קורות חיים]
* [http://pwencycl.kgbudge.com/index.htm האנציקלופדיה של הלוחמה באוקיינוס השקט במלחמת העולם השנייה]
* [https://web.archive.org/web/20050204165809/http://www.ess.uwe.ac.uk/WCC/sakai.htm תיאור משפטו ופרוטוקולי משפטו של סאקאי]

קטגוריה:מושלי הונג קונג
קטגוריה:הכיבוש היפני של הונג קונג
קטגוריה:פושעי מלחמה יפנים
קטגוריה:פושעי מלחמה יפנים שהוצאו להורג
קטגוריה:שליטי ארצות שהוצאו להורג
קטגוריה:אנשי צבא יפנים במלחמת העולם השנייה
קטגוריה:יפנים שנולדו ב-1887
קטגוריה:יפנים שנפטרו ב-1946
יאמאגטה (מחוז)

מחוז יאמאגטה (ביפנית: 山形県; בתעתיק לטיני: Yamagata-ken) הוא מחוז ביפן הנמצא בחבל טוהוקו שבאי הונשו. עיר הבירה של מחוז יאמאגטה היא יאמאגטה. אוכלוסייתו של המחוז כמיליון ומאה אלף בני אדם.

== גאוגרפיה ==
מחוז יאמאגטה נמצא בדרום מערב חבל טוהוקו לחוף ים יפן. הוא גובל בדרום במחוזות ניאיגטה ופוקושימה, במזרח במחוז מיאגי ובצפון במחוז אקיטה. כל גבולותיו הם הרריים ומרבית האוכלוסייה מתרכזת במרכז המישורי.

===13 הערים הגדולות במחוז הן (מספר תושבים)===
*היגאשין (46,138)
*קמינויאמה (34,784)
*מורהיאמה (27,380)
*נאגאי (29,959)
*נניו (34,405)
*אובנזאווה (19,618)
*סגה (43,233)
*סאקאטה (116,883 תושבים. הסרט פרידות צולם בעיר)
*שיניג'ו (39,535)
*טנדו (63,483)
*צורוקה (139,148 תושבים - העיר השנייה בגודלה במחוז)
*יאמאגטה (255,304 תושבים - בירת המחוז והעיר הגדולה שלו)
*יונזאווה (91,704)

===8 הנפות===

* נפת אקומי
* נפת היגאשימוראיאמה
* נפת היגאשיאוקיטמה
* נפת היגאשיטאגאווה
* נפת קיטאמורהיאמה
* נפת מוגאמי
* נפת נישימורהיאמה
* נפת נישיאוקיטמה

== אקלים ==
האקלים במחוז יאמאגטה מאופיין בקיץ ארוך חם ולח ובחורף ארוך ומושלג. האביב והסתיו קצרים יבשים ושטופי שמש, האביב מתאפיין בקרירות והסתיו בחמימות. באזורים המיושבים הטמפרטורה כמעט ואינה יורדת מתחת ל-10°C- ובחודשים יולי אוגוסט בדרך כלל עולה מעל 30°C. בין החודשים אוגוסט ואוקטובר עוברים כשני טייפונים בשנה. בחורף יורד שלג בכמויות גבוהות בעיקר במקומות הגבוהים ולחוף ים יפן (סאקאטה) שלג מתון ובעיקר גשם. כמות השלג היורדת בשנה בהרים המרכזיים סביב הר גאסאן מגיעה ל-3000 ס"מ ולגובה של 8 מטר.

== תמונות ==
<gallery>
תמונה:Hagurosan Gojunto 2006-A.jpg|פגודה גויונטו שבהר האגורו
תמונה:Yamadera 2004-11.JPG|מקדש יאמאדרה
תמונה:Hanagasa Festa 2002.jpg|פסטיבל הנגסה
תמונה:Ginzan onsen 2009B.jpg|גינזאן אונסן
</gallery>

==קישורים חיצוניים==

* 
* 

קטגוריה:יפן: מחוזות
קטגוריה:טוהוקו: מחוזות
Urban Dictionary

לוגו האתר בעטיפת הספר של המילון
Urban Dictionary (בתרגום חופשי: "המילון האורבני") הוא מילון מקוון של סלנג בשפה האנגלית. נכון ל-2 במרץ 2013 באתר כ-7 מיליון ערכים. הוספת הערכים ועריכתם מתבצעת על ידי מתנדבים, והמשתמשים הם שמדרגים אותם.

האתר הוקם בשנת 1999 על ידי אהרון פקהאם בעת שהיה סטודנט למדעי המחשב בקליפורניה, ומאז הפך לאחד מהאתרים הפופולריים ברשת האינטרנט.

בשנת 2008 הוקם אתר ישראלי בשם דורבנות, שנוצר בהשראת Urban Dictionary.

== תוכן ==
המילים במילון הזה הן מילות סלנג, תחדישים ניבים ושמות בשפות רבות, שלרוב לא מופיעות במילונים. לרוב המילים יש פירוש מילוני ודוגמאות.

רוב הערכים במילון האורבני הם מיניים, גסים, גזעניים, הומופוביים וכדומה. לחלק מהמילים יש הבט מיני, שזה לפעמים מצחיק או סרקסטי. בחלק מהערכים ישנן תמונות, אבל לא ניתן להעלות אותן לאתר בקלות.

הערכים שצוינו למעלה, מותרים באתר כל עוד מטרתם הייתה רק לתת הסבר לערך ולא לפגוע באנשים. אך עם זאת, יש ערכים שאסורים באתר שהם:
* מידע אישי על אנשים (אלא אם כן ניתן אישור)
* ספאמים למיניהם
* פרסומות
* ערכים בנושא אלימות, במיוחד אלימות מינית
* תכנים של שנאה, בריונות ותכנים פוגעניים

== בקרת איכות וסדר ==
לפני שנוצר ערך חדש, הוא צריך לעבור שני שלבי בקרת איכות וסדר., שהם:
* באתר ישנם מנהלים, שהם מתנדבים. כשנוצר ערך חדש, הוא לא עולה מיד, הוא צריך קודם כל לעבור בדיקה, שבה בודקים אם הוא עובר על חוקי האתר.
* לאחר מכן, אם הערך אינו עובר על חוקי האתר, כל המשתמשים יכולים לדרג את הערך, כערך טוב או כערך רע. ניתן גם לסמן ערך כ"דגל אדום" ולדווח עליו אם במקרה אחד המנהלים עשה טעות ולא בדק אותו.

== תוכן אנטי ישראלי ==
בעקבות טבח 7 באוקטובר ומלחמת חרבות ברזל, העלו גולשים אנטי-ישראליים את הפועל "israeled" כמתאר נישול.
בנוסף, תחת הערך Israel מוצגות באתר נאצות כלפי מדינת ישראל.

== קישורים חיצוניים ==
* 

* [http://www.urbandictionary.com/ Urban Dictionary] האתר הרשמי
* [https://web.archive.org/web/20110208202039/http://www.timesfreepress.com/news/2008/jan/23/aaron-peckham-q/ Aaron Peckham Q&A]
* [http://www.guardian.co.uk/technology/2007/nov/12/urbandictionary From abandonware to Zelda]
* מה זה – מילון סלנג [https://mazzedict.co.il/ מצחיק], הגרסה המקבילה של URBAN DICTIONARY בעברית, מכיל שלל ערכי סלנג.

==הערות שוליים==

קטגוריה:סלנג בשפה האנגלית
קטגוריה:מילונים מקוונים
קטגוריה:אתרים מבוססי תוכן משתמש
קטגוריה:אתרי אינטרנט שהושקו ב-1999
האמת על האלוהים

האמת על האלוהים הוא ספרו הראשון של ראל, מנהיג התנועה הראלית. הספר נכתב, לטענתו, אחרי שנלקח על ידי חוצן לכוכב מרוחק בגלקסיה. במהלך המסע המתואר פוגש ראל בהשקפות עולם חדשות, וכאשר מספר לו החוצן כי הוא-הוא האל המוזכר בכתבי הקודש, מתעוררים בו ספקות באמונתו בדתות המונותאיסטיות. מכאן מתחילה דרכו של ראל למסקנה כי האלים המתוארים בתנ"ך היו מדענים חוצנים, וכי הם יצרו את החיים על-פני כדור הארץ. 

הרעיון המרכזי בספרו של ראל מוכר מספרות פופולרית, ובעיקר כזו שנפוצה בשנות השישים והשבעים, כמו ספריו של הסופר והפסבדו-מדען אריך פון דניקן, שאף הוא גרס כי אלי המיתולוגיות הקדומות וסיפורי התיאוגניה יסודם במפגש עם חוצנים או במידע שהתקבל מהם. רעיונות דומים עומדים גם ביסוד דתות מודרניות אחרות, כמו הסיינטולוגיה. דחייתו של ראל ושל התנועה הראלית את התפישות התאיסטיות של הדתות המרכזיות, ועמידת התנועה על הרעיון כי "מה שאינו מוכח מדעית, אינו יכול להיות בסיס לאמונה" עוררה ביקורת, שגרסה כי בניגוד לתפישה זו, סיפורו של ראל התקבל כעיקר אמונה בתנועה הראלית, אף שאין תימוכין כלשהם לרעיון זה.

== תקציר ==
ב-13 בדצמבר 1973, חייו של כתב מגזין מרוצי מכוניות השתנו לחלוטין לאחר מפגש עם עב"מ בקלרמון-פראן, דרום צרפת. מתוך העב"מ יצא יצור המצהיר כי "האלוהים" מהתנ"ך הם למעשה יצורים מחוץ לכדור הארץ שבראו את האדם וכל צורות החיים באמצעות הנדסה גנטית. היצור הכריז על התחלת עידן האפוקליפסה, שבו הקדמה מדעית תאשר את אמיתות המסר, ומינה את הכתב לשם חדש, ראל, עם משימה להפיץ את המסר ולהקים שגרירות ליד ירושלים.

==קישורים חיצוניים==
* [http://www.is-rael.com אתר התנועה הראלית] 
* 

קטגוריה:ספרי מדע בדיוני
חבורת הקווטרניונים

[[גרף קיילי של חבורת הקווטרניונים. חיצים אדומים מייצגים כפל מימין ב-i וחיצים ירוקים מייצגים כפל מימין ב-j.]]
חבורת הקווטרניונים היא חבורה לא אבלית מסדר 8. מקובל לסמן את החבורה Q<sub>8</sub> או פשוט Q.

ניתן להציג את החבורה כך: <math>Q = \langle -1,i,j,k \mid (-1)^2 = 1, \;i^2 = j^2 = k^2 = ijk = -1 \rangle\,\!</math>. זוהי הצגה נוחה, אך בזבזנית של Q. למעשה החבורה נוצרת גם על ידי שני איברים בלבד, וניתן להציגה כ-<math>\langle x,y \mid x^2 = y^2, y^{-1}xy = x^{-1}\rangle\,\!</math>. x, y הם כל שניים מבין i, j, k. את לוח הכפל של החבורה אפשר לקרוא מן הטבלה הבאה (כאשר שינוי הסימן של אחד הגורמים משנה גם את הסימן של המכפלה):
<div style="direction: ltr;">
{|class="wikitable" style="margin: auto; text-align: right; font-size: 120%;"
! × !! 1 !! i !! j !! k 
|-
! 1 
| 1 || i || j || k 
|-
! i 
| i || &minus;1 || k || &minus;j 
|-
! j 
| j || &minus;k || &minus;1 || i
|-
! k 
| k || j || &minus;i || &minus;1
|}
</div>

חבורת הקווטרניונים עומדת בבסיס אלגברת הקווטרניונים של המילטון <math>\mathbb{H}</math>. האחרונה היא אוסף הצירופים הליניאריים מעל הממשיים של איברי חבורת הקווטרניונים. כלומר: <math>\mathbb{H} = \{a+ib+jc+kd \mid a,b,c,d \in \mathbb{R} \}</math>.

==הצגה ליניארית==
חבורת הקווטרניונים ניתנת להצגה ליניארית כתת חבורה של <math>\ \mathrm{SL}_{2}(\mathbf{C})</math>, החבורה הליניארית המיוחדת מסדר 2 מעל המרוכבים, הכוללת את איברי החבורה הליניארית הכללית <math>\ \mathrm{GL}_{2}(\mathbf{C})</math> שהדטרמיננטה שלהם היא 1:
<div style="direction: ltr;">
:<math>1 \mapsto \begin{pmatrix}
 1 & 0 \\
 0 & 1
\end{pmatrix}, \quad
i \mapsto \begin{pmatrix}
 \sqrt{-1} & 0 \\
 0 & -\sqrt{-1}
\end{pmatrix}, \quad
 j \mapsto \begin{pmatrix}
 0 & 1 \\
 -1 & 0
\end{pmatrix}, \quad
k \mapsto \begin{pmatrix}
 0 & \sqrt{-1} \\
 \sqrt{-1} & 0
\end{pmatrix}
</math>
</div>

הצגה נוספת של Q היא כתת-חבורה של <math>\ \mathrm{SL}(2,3)</math>, חבורת המטריצות 2×2 מעל השדה הסופי מסדר 3 (שאיבריו הם <math>\ -1, 0, 1</math>):

<div style="direction: ltr;">
:<math>1 \mapsto \begin{pmatrix}
 1 & 0 \\
 0 & 1
\end{pmatrix}, \quad
i \mapsto \begin{pmatrix}
 1 & 1 \\
 1 & -1
\end{pmatrix}, \quad
j \mapsto \begin{pmatrix}
 -1 & 1 \\
 1 & 1
\end{pmatrix}, \quad
k \mapsto \begin{pmatrix}
 0 & -1 \\
 1 & 0
\end{pmatrix}</math>
</div>

הצגה זו מראה ש-Q היא תת חבורה נורמלית מאינדקס 3 של <math>\ \mathrm{SL}(2,3)</math> (שהסדר שלה הוא 24).

==תכונות==

המרכז של החבורה הוא . חבורת המנה ביחס למרכז וחבורת האוטומורפיזמים הפנימיים של חבורת הקווטרניונים איזומורפיות לחבורת הארבעה של קליין. חבורת האוטומורפיזם הכללית איזומורפית לחבורה הסימטרית S<sub>4</sub> וחבורת האוטומורפיזם החיצונית ל-S<sub>3</sub>.

חבורה המילטונית היא חבורה לא אבלית, שכל תת-החבורות שלה הן נורמליות. כל חבורה המילטונית היא מכפלה של חבורת הקווטרניונים בחבורה אבלית שהיא מכפלת חבורת-2 אלמנטרית בחבורה מפותלת שכל אבריה מסדר אי-זוגי. (חבורה שהיא או אבלית או המילטונית נקראת לפעמים "חבורת דדקינד").

==ראו גם==
*חבורת קווטרניונים מוכללת

==קישורים חיצוניים==

* 

קטגוריה:מבנים אלגבריים יחידאים
קטגוריה:תורת החבורות
Fark

Fark הוא אתר חדשות מבוסס תוכן גולשים, המאפשר לקהילת הגולשים להגיב ולדון בנושאים שעולים בו. באתר מדי יום מוצגים קישורים למספר ידיעות (בדרך כלל בסביבות ה-50) מאתרי אינטרנט שונים. לרוב האתר מתמקד בסיפורים מצחיקים, מעניינים ואיזוטריים. האתר נערך על ידי מתנדבים שלא בתשלום.

האתר הוקם בשנת 1999 על ידי דרו קרטיס. קרטיס נהג לשלוח לחבריו מדי יום רשימה של כתבות מצחיקות שמצא באינטרנט וכאשר ראה שיש ביקוש רב לחומרים שלו החל בהקמת האתר.

לפי השירות אלקסה, פארק הוא האתר ה-2,310 בפופולריות שלו באינטרנט.

== קישורים חיצוניים ==

* 

קטגוריה:אתרים מבוססי תוכן משתמש
קטגוריה:אתרי חדשות
קטגוריה:אתרי אינטרנט אמריקאיים
קטגוריה:אתרי אינטרנט שהושקו ב-1999
סולומון ברק

סולומון ברק, אוגוסט 2010
סולומון בֶּרק (באנגלית: Solomon Burke; 21 במרץ 1940 - 10 באוקטובר 2010) היה מטיף דת, זמר יוצר בתחומי מוזיקת נשמה, גוספל ורית'ם אנד בלוז אמריקאי.

==חייו==
ברק כתב שירים רבים שהפכו ללהיטים בפי אחרים, בראשם השיר "Everybody Needs Somebody To Love" שהתפרסם בסרט האחים בלוז והשיר "Cry To Me" שהתפרסם בסרט ריקוד מושחת. למרות שלא היה זמר מפורסם עבור רוב האוכלוסייה, זכה להערכה רבה על ידי מוזיקאים שראו בו את אחד ממניחי היסוד למוזיקת הנשמה. המפיק ג'רי וקסלר אמר עליו שהוא "זמר הנשמה הגדול מכולם", שדרן רדיו הכתיר אותו ל"מלך הרוק-אנד-סול" (הלחם של רוקנרול ומוזיקת נשמה (סול)), כינוי שהפך לאחד החביבים עליו ועל מעריציו, כמו כן כונה "המלך סולומון" ובישוף מוזיקת הנשמה". בין האמנים שנקבו בשמו כהשראה נמנים אלביס קוסטלו, טום ווייטס, בוב דילן, ואן מוריסון, בריאן וילסון ועוד. בשנת 2002 יצא תקליטו זוכה פרס גראמי "Don't Give Up on Me", שנתן פרשנות לשיריהם. בשנת 2001 נבחר להיכל התהילה של הרוקנרול.

בהופעותיו ובהקלטות נהג לעמוד מאחורי דוכן של מטיף בכנסייה וההופעות נערכו כעין דרשה ארוכה, חלקה מחורזת, מלווה בחטיבת קצב, אורגן המונד וכלי נשיפה ממתכת, שהטיפה לאהבה, לשלום ולראייה אופטימית של המציאות. במהלך ה"דרשה" שולבו שירים קצביים. בשנות חייו האחרונות, כאשר שקל כ-150 ק"ג וסבל מבעיות בריאות, נהג להופיע כשהוא ישוב על כורסא שעוצבה ככס מלכות.

ברק נפטר מדום לב בנמל התעופה סכיפהול שבהולנד, לאחר טיסה מארצות הברית לקראת הופעה באמסטרדם. הוא הותיר 21 ילדים (ממספר נשים), 90 נכדים ו-19 נינים.

בנוסף להיותו זמר ויוצר, היה ברק, שכבר בגיל 12 התפרסם כ"ילד הפלא המטיף" גם מטיף וארכיבישוף של כנסיית "בית האל לכל בני האדם" (The House of God For All People).

==קישורים חיצוניים==

* 
* 
* [http://www.guardian.co.uk/world/2010/oct/10/solomon-burke-dies-amsterdam הספד] בהגרדיאן 
* [http://www.independent.co.uk/news/people/profiles/solomon-burke-last-of-the-great-soul-men-855147.html ראיון ב"אינדפנדנט"] 
* 
* 

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:זמרים אמריקאים
קטגוריה:זוכי פרס גראמי
קטגוריה:חברי היכל התהילה של הרוק אנד רול
קטגוריה:כמרים אמריקאים
קטגוריה:זמרי-יוצרי קאנטרי אמריקאים
קטגוריה:אמריקאים שנולדו ב-1940
קטגוריה:אמריקאים שנפטרו ב-2010
המוזיאון לאמנות ולהיסטוריה של היהדות

המוזיאון לאמנות ולהיסטוריה של היהדות (בצרפתית: Musée d'Art et d'Histoire du Judaïsme) הוא מוזיאון יהודי הממוקד ביהדות צרפת, השוכן ברובע המארה במרכז פריז.

== היסטוריה ==
בשנת 1986 ייעד ז'אק שיראק, אז ראש עיריית פריז, מבנה ששימש בעבר כבית אחוזה פרטי מפואר, אוטל דה סנט אניין (Hôtel de Saint-Aignan) לטובת מוזיאון שיוקדש ליהדות צרפת. בעיר פעל משנת 1948 מוזיאון לאמנות יהודית אשר העביר רבים מהאוספים שלו למוזיאון החדש. בשנת 1998, לאחר סיום העבודות שהחלו כחמש שנים קודם לכן, נחנך המוזיאון.

לוגו המוזיאון

במוזיאון מוצגים פריטים מההיסטוריה היהודית בצרפת ובאזורים קרובים באירופה, מימי הביניים ועד לשואה והקמת מדינת ישראל.

== מטרות המוזיאון ==
להציג את אלפיים שנות חייהן של הקהילות היהודיות בצרפת. לשמר, לתעד, ללמד ולהפיץ יצירות הקשורות לאמנות ולהיסטוריה של היהודים. לעצב וליישם פעולות חינוכיות להכרת תרבויות יהודיות<ref></ref>.

== היצירות ==
לתצוגת המוזיאון שלושה מקורות עיקריים: אוסף היודאיקה של שטראוס-רוטשילד, אוספים שהועברו מהמוזיאון לאמנות יהודית בפריז לאחר סגירתו בשנת 1998 וכ-3,000 פריטים מגנזכו של אלפרד דרייפוס. כתוצאה מכך קיימת במוזיאון התמקדות מיוחדת בפרשת דרייפוס<ref></ref>.

במוזיאון מוצגות יצירות של אמנים יהודים חשובים, בהם: מארק שאגאל, אמדאו מודיליאני וחיים סוטין<ref></ref>.

בשנת 2011 אירח המוזיאון תערוכה של מארק שאגאל.

== במבנה המוזיאון ==
ספרייה עם 20 אלף מסמכים ולמעלה מ-3,000 פריטים אורקוליים. כמו כן, חנות ספרים על יהדות בתחומי האומנות, ההיסטוריה, הספרות, התרבות והפילוסופיה, ואולם הרצאות של כ-200 מקומות.

המוזיאון פתוח מדי יום, פרט לשבת. המוזיאון שוכן ב-rue du Temple מספר 71, לא רחוק ממרכז פומפידו.

== ראו גם == 
* מוזיאון השואה (פריז)

== הערות שוליים ==

== קישורים חיצוניים ==

* 

קטגוריה:קצרמר יהדות
מוזיאון
אומנות
יהדות
יהדות
מוזיאון
מאסאיצ'י נימי

מאסאיצ'י נימי או מאסאיצ'י ניאימי (ביפנית: 新見 政一 - נימי מאסאיצ'י; 4 בפברואר 1887 - 2 באפריל 1993) היה אדמירל בצי הקיסרי היפני במהלך מלחמת העולם השנייה, והשתתף בכיבוש הונג קונג.

==קורות חיים==
נימי נולד בהירושימה והיה בנה השני של משפחת חקלאים אשר גידלה סויה. הוא סיים את לימודיו במחזור ה-36 של האקדמיה הימית הקיסרית בשנת 1908, ושירת על משחתת של הצי הקיסרי היפני. בשנת 1910 למד בבית הספר לארטילריה ימית, ובתום לימודיו שב לשרת על משחתת.

בשנת 1914 קיבל דרגת סגן, ובשנת 1917 שב למכללת המלחמה של הצי של יפן והתמחה בארטילריה ימית. בשנת 1919 שב לשרת כקצין ארטילריה ראשי על משחתת, וב-1923 נשלח לבריטניה כנספח הימייה בשגרירות יפן, וכיהן בתפקיד עד 1925.

עם שובו ליפן שב לשרת על משחתת יפנית, ומונה לדרגת רב חובל בשנת 1929. ב-1 באפריל 1931 החל לפקד על המשחתת היפנית "אוי" ולאחר מכן פיקד על המשחתות ה"יאקומו" וה"מאיה".

ב-15 בנובמבר 1935 מונה לדרגת אדמירל וב-1937 ליווה את הנסיך צ'יצ'יבו לבריטניה לטקסי הכתרת המלך ג'ורג' השישי, ולאחר מכן לביקור בצרפת, בגרמניה ובארצות הברית. ב-15 בנובמבר 1939 מונה למפקד הצי הקיסרי היפני.

ב-4 באפריל 1941 פיקד על צי הפלישה לסין וסייע בכיבוש הונג קונג, תוך שהוא מפקד על המצור הימי על המושבה. לאחר כיבוש המושבה פיקד בפועל על שטחי המים של המושבה (בעוד שטאקאשי סאקאי פיקד על המושבה).

במרץ 1943 פרש מתפקידו הצבאי.

==קישורים חיצוניים==
* [https://www.webcitation.org/6Cftv8JA1?url=http://homepage2.nifty.com/nishidah/e/px36.htm#v008 קורות חיים]

==הערות שוליים==

קטגוריה:מושלי הונג קונג
קטגוריה:הכיבוש היפני של הונג קונג
קטגוריה:אנשי צבא יפנים במלחמת העולם השנייה
קטגוריה:יפנים שנולדו ב-1887
קטגוריה:יפנים שנפטרו ב-1993